平津一首
作者：蘇籀
朝代：宋

paragraphs: 布衣海上看羣豕，金門晚躋作三吏。
漢主功名氣薄雲，柄用儒術親且貴。
曉通當世博前聞，自得春秋有餘地。
臣節儉約君道廣，烜赫顒昂仍布被。
蒼海西南罷遠征，懇棄朔方違詔旨。
發策不如朱長史，庭論依違何委靡。
議誅郭解沮卜式，山東鄙人殊不鄙。
流輩紛紛稱職難，黄髮鬖髿保終始。